S-568/2008

Mál þetta, sem þingfest var í dag og dómtekið samdægurs, er höfðað með ákæru lögreglustjórans á Hvolsvelli, dagsettri 22. september 2008, á hendur Í-kk-þgf H-kk-þgf Í-kk-þgf, kt. 000000-0000, Álfalandi 12, 108 Reykjavík,

„fyrir fíkniefna- og umferðarlagabrot,

með því að hafa, að kvöldi miðvikudagsins 25. júní ekið bifreiðinni ZX-275 austur Suðurlandsveg á 105 km hraða á klst. þar sem leyfður hámarkshraði er 90 km á klst., óhæfur til að stjórna bifreiðinni örugglega vegna áhrifa amfetamíns og tetrahýdrókannabínóls, og fyrir að hafa í umrætt sinn haft í vörslum sínum 4,62 grömm af hassi (kannabisefni) sem lögregla fann við leit í nefndri bifreið eftir að hún hafði stöðvað aksturs hans austan við Strönd á Rangárvöllum.

Telst brot ákærða varða við 2. mgr. 37. gr. og 1., sbr. 2. mgr. 45. gr. a. umferðarlaga nr. 50/1987 sbr. 5. gr. laga nr. 66,2006, hvort tveggja sbr. 1. mgr. 100. gr. nefndra umferðarlaga sbr. 186. gr. laga nr. 82/1998 og 2. gr., sbr. 5. og 6. gr. laga um ávana- og fíkniefni nr. 65/1974, sbr. 1. gr. laga nr. 60/1980, 166. gr. laga nr. 82/1998, 1. gr. laga nr. 13/1985, 3. gr. laga nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006 og til að sæta upptöku á framangreindum fíkniefnum (efnaskrá nr. 14013) og haldlögðum munum (tveimur hasspípum) sbr. munaskýrslu, samkvæmt 6. og 7. mgr. 5. gr. laga nr. 65/1974 sbr. 2. gr. laga nr. 68/2001 sbr. 7. gr. laga nr. 10/1997 og 2. mgr. 14. gr. reglugerðar nr. 233/2001.“

Ákærði mætti ekki við þingfestingu málsins þrátt fyrir löglega birtingu ákæru þann 13. október sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 1. mgr. 126. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot þau sem greinir í ákæru og eru þau réttilega færð til refsiákvæða. Ákærði hefur með háttsemi sinni unnið sér til refsingar.

Í matsgerð Rannsóknastofu í lyfja- og eiturefnafræði við Háskóla Íslands, dagsettri 15. ágúst sl., kemur fram að í þvagi ákærða hafi fundist amfetamín, kannabínóíðar og kódein. Í blóði ákærða mældist amfetamín 20 ng/ml, kódein 50 ng/ml og tetrahýdrókannabínól 4,4 ng/ml. Þá kemur fram í matsgerðinni að kódein sé verkjadeyfandi lyf af flokki ópíata. Það hafi slævandi verkun á miðtaugakerfið og geti skert hæfni manna til aksturs bifreiða, jafnvel þegar það sé tekið í lækningalegum skömmtum. Styrkur kódeínsins í blóði ákærða sé eins og búast megi við eftir töku venjulegra, verkjadeyfandi skammta af lyfinu. Kunni það að hafa dregið lítillega úr hæfni ökumanns til aksturs bifreiðar. Ennfremur segir að amfetamín og tetrahýdrókannabínól séu í flokki ávana- og fíkniefna sem séu óheimil á íslensku forráðasvæði. Ökumaður hafi því talist hafa verið óhæfur til þess að stjórna ökutæki örugglega þegar blóð- og þvagsýnin voru tekin.

Samkvæmt sakavottorði sem liggur frammi í málinu hefur ákærða margsinnis verið gerð refsing fyrir brot gegn lögum um ávana- og fíkniefni auk umferðarlagabrota og hegningarlagabrota. Ákærða hefur frá árinu 1999 þrettán sinnum verið gerð refsing fyrir fíkniefnabrot. Með vísan til 72. gr. almennra hegningarlaga nr. 19/1940 skal refsing ákærða nú ákveðin 200.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í fjórtán daga. Með hliðsjón af því magni fíkniefna sem mældist í blóði ákærða skal hann sviptur ökurétti í eitt ár. Ákærði greiði allan sakarkostnað sem er samkvæmt yfirliti 210.605 krónur. Þá skal ákærði sæta upptöku á fíkniefnum eins og í dómsorði greinir.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, Í-kk-nf H-kk-nf Í-kk-nf, greiði 200.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í fjórtán daga.

Ákærði skal sviptur ökurétti í eitt ár frá birtingu dóms þessa að telja.

Ákærði skal sæta upptöku á 4,62 grömmum af hassi.

Ákærði greiði sakarkostnað að fjárhæð 210.605 krónur.

Á-kvk-nf G-kvk-nf.